Ní Tsumi 26 | Baiblo ɔ Ngɛ Intanɛti ɔ Nɔ | New World Translation\nNí Tsumi 26:1-32\nPaulo je e nya ngɛ Agripa hɛ mi (1-11)\nPaulo tsɔɔ blɔ nɔ nɛ e gu kɛ tsake ɔ mi (12-23)\nNíhi nɛ Fɛsto kɛ Agripa de (24-32)\n26 Agripa de Paulo ke: “A ngmɛ mo blɔ nɛ o tu munyu kɛ je o nya.” Kɛkɛ nɛ Paulo kpa e nine mi nɛ e bɔni e he fami ke: 2 “Matsɛ Agripa, ye bua jɔ kaa o hɛ mi nɛ i ma ye he fami ngɛ mwɔnɛ ɔ ligbi nɛ ɔ ngɛ níhi tsuo nɛ Yuda bi ɔmɛ ngɛ ye nya poe ngɛ a he ɔ he, 3 titli ɔ, akɛnɛ o le Yuda bi ɔmɛ a kusumi ɔmɛ kɛ níhi nɛ a jeɔ he atsinyɛ ɔ tsuo saminya a he je. Enɛ ɔ he ɔ, i kpa mo pɛɛ nɛ o to o tsui si nɛ o bu mi tue. 4 “Ngɛ anɔkuale mi ɔ, bɔ nɛ i ba ye je mi ha ngɛ ye we bi ɔmɛ a kpɛti* kɛ je ye nihe mi tɔɔ ɔ, Yuda bi ɔmɛ tsuo nɛ a le mi be ko nɛ be ɔ le enɛ ɔ saminya. 5 Ni nɛmɛ nɛ a le mi be ko nɛ be ɔ le wawɛɛ kaa i ba ye je mi ngɛ wa jami ɔ mi kuu nɛ e ngɛ veveeve pe kulaa a nya kaa Farisi no, nɛ ke a suɔ ɔ, a ma nyɛ maa ye enɛ ɔ he odase. 6 Se amlɔ nɛ ɔ, ngɛ si nɛ wa nɛmɛ ɔmɛ a Mawu ɔ wo ɔ he hɛ kɛ nɔ fɔmi ɔ he je ɔ, i daa si nɛ a ngɛ mi kojoe; 7 si womi nɛ ɔ nɔuu lɛ wa wɛtso 12 ɔmɛ ngɛ blɔ hyɛe kaa e maa ba mi, nɛ a ja lɛ wawɛɛ nyɔ kɛ pia ngɛ blɔ klɔuu nɔ ɔ nɛ. Oo Matsɛ, hɛ kɛ nɔ fɔmi nɛ ɔ he je nɛ Yuda bi ɔmɛ ngɛ ye nya poe ngɛ ɔ nɛ. 8 “Mɛni he je nɛ nyɛ susuɔ he* ngɛ nyɛ kpɛti kaa a be nyɛe ma he ye kaa Mawu tleɔ ni gbogboehi a si ɔ? 9 Imi hu i ná nɔ mi mami kaa e sa nɛ ma pee níhi fuu kɛ te si kɛ wo Yesu, Nazarɛt no ɔ biɛ ɔ. 10 Jã pɛpɛɛpɛ nɛ i pee ngɛ Yerusalɛm, nɛ i wo ni klɔuklɔu ɔmɛ a ti nihi fuu tsu, ejakaa i ná he wami ɔ kɛ je osɔfo nikɔtɔma amɛ a ngɔ; nɛ benɛ a maa gbe mɛ ɔ, i fĩ se. 11 Nɛ i pɔɔ a tue gblami ngɛ kpe he ɔmɛ tsuo, nɛ i bɔ mɔde kaa ma nyɛ a nɔ nɛ a ngmɛɛ a hemi kɛ yemi ɔ he; nɛ akɛnɛ ye mi mi fu mɛ wawɛɛ he je ɔ, i ya ma se mahi po a mi nɛ i ya wa mɛ yi mi ngɛ lejɛ ɔmɛ hulɔ. 12 “Be mi nɛ i ngɛ nɔ́ nɛ ɔ pee ɔ, i pue nɔ kɛ yaa Damasko ngɛ osɔfo nikɔtɔma amɛ a he wami kɛ a tsɔmi nya, 13 Oo Matsɛ, benɛ wa ngɛ blɔ ɔ nɔ kɛ yaa a, piani katakata a, la ko nɛ e nya wa pe pu la kpɛ kɛ je hiɔwe kɛ ba bɔle i kɛ nihi nɛ a piɛɛ ye he kɛ ngɛ blɔ ɔ hiae ɔ. 14 Nɛ benɛ wɔ tsuo wa nɔ si ngɛ zugba a, i nu gbi ko nɛ e de mi ngɛ Hebri gbi mi ke: ‘Saulo, Saulo, mɛni he je nɛ o ngɛ mi yi mi wae ɔ? Ke o ya nɔ nɛ o ngɛ lohwehi a tsɔ̃mi tso* ɔmɛ atia sie ɔ, o maa ye o he awi.’ 15 Se i bi ke: ‘Nyɔmtsɛ, mo mɛnɔ?’ Nɛ e de mi ke: ‘Imi ji Yesu, nɔ nɛ o ngɛ lɛ yi mi wae ɔ nɛ. 16 Se tee si kɛ da o nane nɔ. Enɛ ɔ he nɛ i je ye he kpo kɛ tsɔɔ mo ɔ nɛ, konɛ ma hla mo kaa níhi nɛ o na momo kɛ níhi nɛ ma ha nɛ o maa na ngɛ ye he ɔ tsuo a he sɔmɔlɔ kɛ odase yelɔ. 17 Nɛ ma kpɔ̃ mo ngɛ nimli nɛ ɔmɛ, kɛ je ma amɛ nɛ i ngɛ mo a ngɔ tsɔe ɔmɛ a dɛ mi 18 konɛ o bli a hɛ ngmɛ, nɛ o kpale mɛ kɛ je diblii mi kɛ ba la he, nɛ o je mɛ kɛ je Satan he wami ɔ sisi kɛ ba Mawu ngɔ, konɛ a ná yayami pami, kɛ gbosi ní ngɛ nihi nɛ a kɛ hemi kɛ yemi nɛ a ná ngɛ ye mi ɔ tsu a he ɔmɛ a kpɛti.’ 19 “Enɛ ɔ he ɔ, Matsɛ Agripa, i gbo we hiɔwe nina a tue, 20 mohu ɔ, i ngɔ sɛ gbi ɔ nɛ tsɔɔ kaa e sa nɛ nihi nɛ a tsake a tsui, nɛ a kpale kɛ ba Mawu ngɔ kɛ gu níhi nɛ tsɔɔ kaa a tsake a tsui nɛ a maa pee ɔ nɔ ɔ kɛ ya ha nihi nɛ a ngɛ Damasko ɔ kekle, nɛ lɔ ɔ se ɔ, nihi nɛ a ngɛ Yerusalɛm, kɛ nihi nɛ a ngɛ mahi tsuo nɛ a ngɛ Yudea, kɛ je ma amɛ a mi ɔ hulɔ. 21 Enɛ ɔ he je nɛ Yuda bi ɔmɛ nu mi ngɛ sɔlemi we ɔ nɛ a bɔ mɔde kaa a maa gbe mi ɔ nɛ. 22 Se ngɛ Mawu yemi kɛ buami nya a, kɛ ba si mwɔnɛ ɔ ligbi nɛ ɔ, i ya nɔ nɛ i ngɛ nimli wawi kɛ nimli nguahi tsuo odase yee, nɛ i tu we munyu kpa ko kaa ja níhi nɛ gbali ɔmɛ kɛ Mose tsɔɔ kaa e maa ba a pɛ— 23 kaa Kristo ɔ maa na amanehlu, nɛ lɛ nɛ e maa pee kekleekle nɔ nɛ a ma tle lɛ si kɛ je gbeje, nɛ e maa jaje la kɛ ha nimli nɛ ɔmɛ kɛ je ma amɛ tsuo.” 24 Jehanɛ ɔ, benɛ Paulo ngɛ ní nɛ ɔmɛ dee kɛ ngɛ e he fãe ɔ, Fɛsto kɛ gbi nɛ nya wa de ke: “Paulo, o yi ngɛ puɛe! Womi kasemi sɔuu ha nɛ o yi ngɛ puɛe!” 25 Se Paulo de ke: “Wa Nɔmo Fɛsto, pi nɛ ye yi ngɛ puɛe, mohu ɔ, i ngɛ anɔkuale munyu tue kɛ juɛmi nɛ e mi tsɔ. 26 Ngɛ anɔkuale mi ɔ, matsɛ ɔ nɛ i ngɛ munyu tue faa kɛ ngɛ lɛ tsɔɔe ɔ le ní nɛ ɔmɛ tsuo kulaa; i ngɛ nɔ mi mami kaa ní nɛ ɔmɛ a kpɛti kake ngmelu po be nɛ e li, ejakaa a pee we ní nɛ ɔmɛ ekoeko ngɛ kɔkɔɔ mi. 27 Matsɛ Agripa, anɛ o heɔ gbali ɔmɛ yeɔ lo? I le kaa o heɔ mɛ yeɔ.” 28 Se Agripa de Paulo ke: “Ngɛ be kpiti mi ɔ, o ma plɛ ye yi mi nɛ ma ba pee Kristofo no.” 29 Kɛkɛ nɛ Paulo de ke: “Ngɛ be kpiti mi jio, ngɛ be gagaa mi jio, i ná nɛ Mawu ha nɛ pi mo pɛ kɛkɛ, se mohu nihi tsuo nɛ a ngɛ mi tue bue mwɔnɛ ɔ ma ba pee kaa imi, se tsu pɛ lɛ a ko wo mɛ.” 30 Kɛkɛ nɛ matsɛ ɔ te si, nɛ amlaalo ɔ kɛ Bɛnis kɛ nyumuhi nɛ a piɛɛ a he kɛ hii si ɔ hu te si. 31 Se benɛ a yaa a, a bɔni a sibi demi ke: “Nyumu nɛ ɔ pee we nɔ́ ko nɛ e sa gbenɔ aloo tsu womi.” 32 Kɛkɛ nɛ Agripa de Fɛsto ke: “Kaa pi nɛ nyumu nɛ ɔ ngɔ e sane ɔ kɛ ha Kaisare ɔ, jinɛ a ko nyɛ ko ngmɛɛ e he.”\n^ Aloo “ye ma a mi.”\n^ Hela, “kojoɔ.”\n^ Aloo “lohwehi a kpakami tso.” Tso kɛ e nya piɔpiɔɔpiɔ nɛ a kɛ tsɔ̃ɔ lohwehi.\nNí Tsumi 26